Blot 18 år gammel - og en af klubbens bedste spillere i øjeblikket. Det er den unge AaB-målmand Theo Sander, der for alvor fik vist, hvorfor han er cheftrænerens førstevalg, da han tog den ene redning efter den anden i udebaneopgøret mod FC. København søndag eftermiddag, hvor nordjyderne tabte 1-0. - Det er altid svært at komme i Parken. Vi har en rigtig god målmand, hvilket man netop skal have i Parken, fordi de kommer frem til så mange chancer, fortæller Nicklas Helenius om den unge holdkammerat. Herunder kan du se interviewet med Nicklas Helenius: Den tilbagevendte AaB-angriber har selv været en del af klubbens talentfabrik, derfor kender han også en af ingredienserne til, at en ung spiller kan få succes. - Han stod en fantastisk kamp. Han følte lidt, at det var hans mål i sidste kamp mod AGF, så den her præstation i Parken er jo reaktionen. Vi tror på ham som hold, og vi bygger ham op. Det er også det vi viser i dag; vi tror på hinanden og arbejder sammen som hold, konstaterer Nicklas Helenius. Se hele interviewet med cheftræner Erik Hamren herunder: Far er stolt Det unge talent formåede også på årets første udbane - og endda en af Danmarks sværeste - at overbevise cheftræner Erik Hamren om, at han havde taget det rigtige valg. - Han var meget god, det må jeg sige. Det er en af de bedste beslutninger, jeg har taget som træner, fortæller cheftræner Erik Hamren og fortsætter. - Jeg havde svært ved, hvem der skulle spille, fordi Theo er så ung, så det var også et spørgsmål om, hvorvidt han skulle stå i sådan en situation, som vi står i. Min filosofi er dog, at den, som spiller bedst, skal spille, derfor stod Theo mod AGF og igen i Parken, fastslår cheftræneren. Uro ugen op til I Ekstra Bladet blev der onsdag sat spørgsmålstegn ved cheftræner Erik Hamrens træningsmetoder, hvilket medførte en del uroligheder op til søndagens udekamp mod FC. København. Dog fortalte anfører Lucas Andersen efter kampen til TV2 Nord, at han ikke som sådan oplevede en masse negativitet i klubben. - Det er svært at sige, om det har påvirket os. Jeg synes, vi prøvede at vende det rundt til en konstruktiv snak, hvor alle fik lov til at bidrage, da vi jo alle gerne vil vinde fodboldkampe. Vi har forsøgt at rykke endnu tættere sammen, og det synes jeg, at vi beviste i dag, sagde anfører Lucas Andersen efter søndagens kamp. Se interviewet med Lucas Andersen herunder:

Referat:
Selvom AaB led sit sjette nederlag i træk, så kunne klubben tage lidt positivt med sig hjem fra Parken.